Document ID: 32014R0718

REGOLAMENT TA' IMPLIMENTAZZJONI TAL-KUMMISSJONI (UE) Nru 718/2014
tas-27 ta' Ġunju 2014
li jemenda r-Regolament (KE) Nru 669/2009 li jimplimenta r-Regolament (KE) Nru 882/2004 tal-Parlament Ewropew u tal-Kunsill dwar iż-żieda fil-livell tal-kontrolli uffiċjali mwettqa fuq l-importazzjoni ta' ċertu għalf u ikel ta' oriġini mhux mill-annimali
(Test b'rilevanza għaż-ŻEE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament (KE) Nru 178/2002 tal-Parlament Ewropew u tal-Kunsill tat-28 ta' Jannar 2002 li jistabbilixxi l-prinċipji ġenerali u l-ħtiġijiet tal-liġi dwar l-ikel, li jistabilixxi l-Awtorità Ewropea dwar is-Sigurtà fl-Ikel u jistabbilixxi l-proċeduri fi kwistjonijiet ta' sigurtà tal-ikel (1), u b'mod partikolari l-Artikolu 53(1) tiegħu,
Wara li kkunsidrat ir-Regolament (KE) Nru 882/2004 tal-Parlament Ewropew u tal-Kunsill tad-29 ta' April 2004 dwar il-kontrolli uffiċjali mwettqa biex tiġi żgurata l-verifikazzjoni tal-konformità mal-liġi tal-għalf u l-ikel, mas-saħħa tal-annimali u mar-regoli dwar il-welfare tal-annimali (2), u partikolarment l-Artikoli 15(5) u 63(1) tiegħu,
Billi:
(1)
Ir-Regolament tal-Kummissjoni (KE) Nru 669/2009 (3) jistipula regoli dwar iż-żieda fil-livell ta' kontrolli uffiċjali mwettqa fuq l-importazzjonijiet ta' ċertu għalf u ikel ta' oriġini mhux mill-annimali elenkati fl-Anness I tiegħu (“il-lista”), fil-punti ta' dħul fit-territorji msemmija fl-Anness I tar-Regolament (KE) Nru 882/2004.
(2)
L-Artikolu 2 tar-Regolament (KE) Nru 669/2009 jistipula li l-lista għandha tiġi riveduta fuq bażi regolari, u tal-anqas fuq bażi trimestrali, waqt li jitqiesu għall-anqas is-sorsi tal-informazzjoni msemmija f'dak l-Artikolu.
(3)
L-okkorrenza u r-rilevanza ta' inċidenti tal-ikel riċenti nnotifikati permezz tas-Sistema ta' Twissija Bikrija għall-Ikel u l-Għalf, is-sejbiet ta' awditi f'pajjiżi terzi mwettqa mill-Uffiċċju Alimentari u Veterinarju, kif ukoll ir-rapporti trimestrali dwar kunsinni ta' għalf u ikel ta' oriġini mhux mill-annimali sottomessi mill-Istati Membri lill-Kummissjoni skont l-Artikolu 15 tar-Regolament (KE) Nru 669/2009 jindikaw li l-lista jeħtieġ li tiġi emendata.
(4)
Is-sorsi rilevanti ta' tagħrif jindikaw li b'mod partikolari, għal kunsinni ta' għeneb tal-mejda li joriġinaw mill-Perù u l-berquq imnixxef li joriġina mit-Turkija, tfaċċaw riskji ġodda li jeħtieġu l-introduzzjoni ta' livell miżjud ta' kontrolli uffiċjali. Għaldaqstant, l-entrati li jikkonċernaw dawn il-kunsinni għandhom jiġu inklużi fil-lista.
(5)
Barra minn hekk, il-lista trid tiġi emendata billi jitħassru l-entrati għall-prodotti bażiċi li għalihom l-informazzjoni disponibbli tindika livell globalment sodisfaċenti ta' konformità mar-rekwiżiti ta' sikurezza rilevanti previsti fil-leġiżlazzjoni tal-Unjoni u li għalhekk għalihom żieda fil-kontrolli uffiċjali ma tibqax ġustifikata. Fuq din il-bażi, l-entrata fil-lista għall-kari mill-Indja għandha titħassar.
(6)
Fl-aħħar nett, il-lista għandha tiġi emendata wkoll billi tiżdied il-frekwenza tal-kontrolli uffiċjali għall-prodotti bażiċi, li għalihom l-istess sorsi ta' informazzjoni juru livell ogħla ta' nuqqas ta' konformità mal-leġiżlazzjoni rilevanti tal-Unjoni, li jiġġustifika ż-żieda fil-livell tal-kontrolli uffiċjali. L-entrata fil-lista dwar il-Brassica oleracea miċ-Ċina fl-elenku għandha għaldaqstant tiġi emendata kif xieraq.
(7)
Sabiex tiġi żgurata l-konsistenza u ċ-ċarezza, jixraq li l-Anness I tar-Regolament (KE) Nru 669/2009 jinbidel.
(8)
L-Artikolu 19 tar-Regolament (KE) Nru 669/2009 jistipula perjodu transizzjonali ta' ħames snin mid-data tad-dħul fis-seħħ ta' dak ir-Regolament li matulu r-rekwiżiti minimi għal Punti Deżinjati tad-Dħul (DPEs - Designated Points of Origin) jistgħu jiġu implimentati progressivament. Skont dan, l-awtoritajiet kompetenti fl-Istati Membri għandu jkollhom il-fakultà waqt dan il-perjodu ta' tranżizzjoni li jwettqu l-kontrolli fiżiċi u l-kontrolli tal-identità f'punti tal-kontroll li mhumiex il-punt tad-dħul magħżul. F'dawk il-każijiet, dawn il-punti ta' kontroll iridu jissodisfaw ir-rekwiżiti minimi għall-Punti Deżinjati tad-Dħul stabbiliti f'dak ir-Regolament. Dan il-perjodu ta' tranżizzjoni jiskadi fl-14 ta' Awwissu 2014.
(9)
Għadd ta' Stati Membri indikaw lill-Kummissjoni li dawn għadhom qed iħabbtu wiċċhom ma' diffikultajiet prattiċi fl-applikazzjoni tar-rekwiżiti minimi għall-Punti Deżinjati tad-Dħul. Barra minn hekk, reviżjoni tad-dispożizzjonijiet applikabbli għall-Punti Deżinjati tad-Dħul u għall-kontrolli fuq il-fruntiera b'mod ġenerali għadha għaddejja bħalissa, wara l-adozzjoni mill-Kummissjoni ta' proposta għal Regolament tal-Parlament Ewropew u tal-Kunsill dwar il-kontrolli uffiċjali u attivitajiet uffiċjali oħra (4). Dan jista' jwassal għal bidliet fir-rekwiżiti applikabbli għal kontrolli fuq il-fruntiera u l-Punti Deżinjati tad-Dħul b'mod ġenerali. Sakemm joħroġ ir-riżultat ta' din ir-reviżjoni, huwa xieraq li l-perjodu tranżizzjonali msemmi fl-Artikolu 19 tar-Regolament (KE) Nru 669/2009 jittawwal għal perjodu addizzjonali ta' ħames snin, sabiex jippermetti l-fluwidità tad-dħul fis-seħħ ta' kwalunkwe rekwiżit ġdid li jista' jirriżulta minn dik ir-reviżjoni.
(10)
Ir-Regolament (KE) Nru 669/2009 għandu għalhekk jiġi emendat skont dan.
(11)
Il-miżuri stipulati f'dan ir-Regolament huma skont l-opinjoni tal-Kumitat Permanenti dwar il-Katina Alimentari u s-Saħħa tal-Annimali,
ADOTTAT DAN IR-REGOLAMENT:
Artikolu 1
Ir-Regolament (KE) Nru 669/2009 huwa emendat kif ġej:
1.
Il-paragrafu 1 tal-Artikolu 19 jinbidel b'dan li ġej:
“1. Għal perjodu ta' ħames snin mid-data tad-dħul fis-seħħ ta' dan ir-Regolament, jekk punt tad-dħul magħżul ma jkunx mgħammar bil-faċilitajiet meħtieġa biex isiru l-kontrolli fiżiċi u tal-identità, kif stipulat fl-Artikolu 8(1)(b), dawn il-kontrolli jistgħu jsiru f'punt ta' kontroll ieħor fl-istess Stat Membru, li jkun awtorizzat għal dan il-għan mill-awtorità kompetenti, qabel ma l-merkanzija tiġi ddikjarata għar-rilaxx fiċ-ċirkolazzjoni libera, sakemm dan il-punt ta' kontroll jissodisfa r-rekwiżiti minimi stipulati fl-Artikolu 4.”
2.
L-Anness I tar-Regolament (KE) Nru 669/2009 jinbidel bl-Anness ta' dan ir-Regolament.
Artikolu 2
Dan ir-Regolament għandu jidħol fis-seħħ l-għada tal-jum tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
Għandu japplika mill-1 ta' Lulju 2014.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, is-27 ta' Ġunju 2014.

Labels: 17
5
0
3
6